魏了翁
上已领客
流觞元已奚所因，更指三日为良辰。
山阴坐上皆豪逸，长安水边多丽人。
临流有许豪与丽，元无一个能知津。
韩婴何凭指溱洧，束晳胡据诬周秦。
千年混混同一波，竞言此日天气新。
其间号曰该洽者，或言鳦降祠高辛。
春分以后弗无子，往往援引诗生民。
说虽有稽义犹凿，况复除日经无文。
予尝妄意已为火，季春火见疑乘寅。
寅居汉津火所畏，故以元已祓水滨。
一年奇月必用重，三三欲解阳德屯。
较之前说已云近，终愧俚俗疵吾醇。
要须挈我沂泗上，回瓢点瑟看长春。